**Televisión Española** (forkortet **TVE** og **tve**, norsk: *Spansk fjernsyn*) er Spanias statlige allmennkringkaster for fjernsyn. TVE er en underorganisasjon av RTVE, som er Spanias statlige kringkastingsselskap for radio og fjernsyn. TVE ble tidligere finansiert gjennom en kombinasjon av statsstøtte og tv-reklame. Siden januar 2010 har TVE kun blitt finansiert av statlige bidrag. Selskapet ble grunnlagt 28. oktober 1956 og driver i dag to hovedkanaler og en rekke nisjekanaler innen sport, underholdning og barneprogrammer.

Historie
--------

De første offentlige tv-sendingene i Spania fant sted i Barcelona i 1948, driftet av selskapet Philips. Prøvesendingene fortsatte frem til oktober 1956, da de første offisielle tv-sendingene startet. Den første offisielle sendingen nådde ut til rundt 600 tv-apparater i Madrid, og programmet besto av en messe utført av general Francos kapellan, en tale av Spanias informasjonsminister som snakket om 20-årsmarkeringen for Francos regime, og deretter fulgte en fransk-språklig dokumentar.

De første tv-programmene kom fra den amerikanske ambassaden, men TVE produserte også en rekke direktesendinger. Nyhetssendinger begynte i 1957, og året etter var det rundt 30 000 tv-apparater i Madrid. I begynnelsen ble TVE finansiert av reklame og statlige bidrag som ble hentet inn gjennom en luksusskatt på tv-mottakere. TVE fortsatte å bygge ut nettet og nådde Barcelona i 1959, og i 1962 dekket TVE 65 prosent av Spania. De første årene var fjernsyn dyrt og lite tilgjengelig utenfor byene, bare 1 prosent av Spanias befolkning så fjernsyn regelmessig i begynnelsen av 1960-årene.

### Etter Franco-regimet

Frem til 1975 var TVE strengt statskontrollert og sterkt sentralisert; bare rundt 3 prosent av programmene var produsert i katalanske Barcelona. Etter Francos død i 1975, ble TVE liberalisert i likhet med det spanske samfunnet for øvrig. I 1980 vedtok regjeringen en reform som sikret TVE frie og åpne sendinger.

I årene 1975–1990 utviklet det spanske tv-markedet seg fra å være absolutt statskontrollert, til å bli et regulert marked der både private og offentlige tv-kanaler fikk drive. De første store kommersielle kanalene ble etablert i 1990. Hovedkanalen TVE1 dekker i dag 98,5 prosent av Spania, mens TVE2 dekker 94,7 prosent.

TVEs kanaler
------------

| Kanal | Om kanalen |
| --- | --- |
|  | **La 1:** Som regel kalt ***La Uno*** *(Eneren)* og tidligere kjent som ***TVE1***, ***La Primera*** *(Den første)*. La 1 er en allmennkanal som sender nyheter, dokumentarer, tv-serier og filmer. Startet i 1956 |
|  | **La 2:** Kalt ***La Dos** (Toeren)* og tidligere kjent som ***TVE2***, ***Segunda Cadena** (Andre kanal) eller* ***UHF***. La 2 sender hovedsakelig kulturprogrammer, nordamerikanske tv-serier, dokumentarer, film, nyheter, debatter og musikaler. Startet i 1966. |
|  | **24h:** 24 horas (*24 timer*) er RTVEs 24-timers nyhetskanal, etablert i 1997. Sender nyhetsprogrammer, debatter, analyser, intervjuer og kontinuerlige nyhetssendinger. |
|  | **Teledeporte:** Sender store spanske og internasjonale idrettsbegivenheter. Etablert i 1994. |
|  | **Clan:** Tidligere kjent som ***Clan TVE***. Clan er en barnekanal som også sender programmer for ungdom. Etablert i 2005. |
|  | **La 1** i HD-TV. |
|  | **TVE Internacional:** RTVEs internasjonale tv-kanal. Sender TVE-programmer over hele verden. Etablert i 1989. |
|  | **Star TVE HD:** Internasjonal underholdningskanal, etablert i 2016. Sender via satellitt til Sentral- og Sør-Amerika. |

I tillegg drifter TVE flere kanaler som kun sender i HD, blant annet *La 2 HD*, *Teledeporte HD*, *Clan HD* og *TVE 4K*.

Logoer
------

* Fra 1956 til 1962Fra 1956 til 1962
* Fra 1962 til 1991.Fra 1962 til 1991.
* Fra 1991 til september 2008.Fra 1991 til september 2008.
* Fra september 2008 og til i dag.Fra september 2008 og til i dag.

Referanser
----------

1. ↑  «Goodbye to advertising on Spanish state TV - Magazine | European Journalism Centre (EJC)». *European Journalism Centre (EJC)* **(engelsk)**. Arkivert fra originalen 13. oktober 2017. Besøkt 30. november 2017.
2. 1 2 3  «The Museum of Broadcast Communications - Encyclopedia of Television - Spain». *www.museum.tv*. Arkivert fra originalen 16. oktober 2017. Besøkt 30. november 2017.
3. ↑  «About us - Canal Internacional de TVE - RTVE.es» **(spansk)**. Besøkt 30. november 2017.

Eksterne lenker
---------------

* Offisielt nettsted Rediger på Wikidata

* (en) Televisión Española – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** ISNI **·** BNF **·** BNF (data) **·** NLA **·** BNE
 |